
A V I Z

asupra proiectului de  Lege  privind verificarea şi 
controlul unităţilor  sanitare cu paturi de către 
Ministerul Sănătăţii şi  instituţiile din subordinea acestuia


În conformitate cu prevederile art.95 din Regulamentul Camerei Deputaţilor, republicat, cu  modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de  Lege privind verificarea şi controlul unităţilor  sanitare cu paturi de către Ministerul Sănătăţii şi  instituţiile din subordinea acestuia, transmis cu adresa   nr. PL-x 669 din 28 noiembrie 2011, înregistrat sub nr.31/1134 din 29 noiembrie 2011. 
Conform dispoziţiilor art.75 alin.(1) din Constituţia României, republicată şi ale art. art.92 alin. (9) pct.1 din Regulamentul Camerei Deputaţilor, republicat, cu  modificările şi completările  ulterioare,  Camera Deputaţilor este Cameră  decizională. 

Senatul, în calitate de primă Cameră sesizată, a adoptat proiectul de lege în şedinţa din 21 noiembrie 2011.

             
În temeiul prevederilor art. 61 din Regulamentul Camerei Deputaţilor, republicat, cu modificările şi completările  ulterioare, Comisia a dezbătut proiectul de lege susmenţionat, în şedinţa din 6 decembrie 2011.



Proiectul de  lege are ca obiect de reglementare stabilirea măsurilor privind verificarea şi controlul unităţilor sanitare cu paturi de către Ministerul Sănătăţii şi instituţiile din subordinea acestuia, cu  scopul de  a se permite controlul mixt alcătuit din  reprezentanţi ai Ministerului Sănătăţii şi reprezentanţi ai ministerelor  şi instituţiilor cu reţea sanitară proprie, în vederea eficientizării activităţii de control. În acest sens, activităţile specifice în domeniul financiar, în domeniul resurselor umane, al normării, organizării şi salarizării vor putea fi controlate şi vor exista modalităţi de îndrumare, remediere a eventualelor nereguli constatate, precum şi  sancţionarea acestora, după caz.


Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ nr.922  din  24 august 2011. 

În urma dezbaterilor, cu unanimitate de  voturi, s-a hotărât avizarea   favorabilă a proiectului de lege. 


În raport  de obiectul şi conţinutul  reglementării, proiectul de lege face parte din categoria legilor ordinare.

                         PREŞEDINTE,                                 SECRETAR,



     Daniel BUDA                     Gabriel ANDRONACHE

Consilier parlamentar,

Florica Manole

